ઓળખપરેડ માટે પોલીસે અદાલતી કસ્ટડી માગી ઃ આરોપીએ 'મૈને કુછ નહિ કિયા, યે કેસ ગલત હે' કહ્યું
વાંદરા (પશ્ચિમ)માં સ્પેનિશ મહિલા પર બળાત્કારનાં આરોપ હેઠળ ધરપકડ કરાયેલા ૩૦ વર્ષીય મોહમ્મદ ઇસ્માઇલ અન્સારી ઉર્ફે બાદશાહને કોર્ટે બે દિવસની અદાલતી કસ્ટડી આપી હતી. પોલીસે ઓળખપરેડ કરી શકે તે માટે તેની અદાલતી કસ્ટડી માંગી હતી.
પોલીસ કસ્ટડી માંગવાને બદલે અદાલતી કસ્ટડી માંગવા સંદર્ભે તપાસકારોએ કહ્યું હતું કે આ એક સામાન્ય પ્રક્રિયા છે કારણ કે ભોગ બનેલી મહિલાએ જેમ બને તેમ જલ્દી દેશ છોડી જવાની ઇચ્છા વ્યક્ત કરી હતી આથી તેઓ આરોપીની ઓળખપરેડ જલ્દી કરી શકે.
મેજીસ્ટ્રેટ જ્યારે આરોપીને તેની વિરુદ્ધ કયા આરોપો લગાવ્યા છે તે જણાવતા હતા ત્યારે આરોપીએ 'મૈને કુછ નહિ કિયા, યે કેસ ગલત હૈ', એમ કહ્યું હતું.
અન્સારી વિરુદ્ધ આઇપીસીની કલમ ૪૫૨ (જબરજસ્તીથી ઘરમાં ઘૂસવું), ૩૯૨ (લૂંટ), ૩૭૬ (બળાત્કાર), ૩૭૭ (અકુદરતી સંભોગ) તથા કલમ ૫૦૬ હેઠળ ગુના નોંધાયા હતાં.